Akademický senát STU

23.10. 2017

**Vízia rozvoja areálu - Centrum**

Predkladá: **prof.** **Ing. Robert Redhammer, PhD.**

rektor

Zdôvodnenie: V súlade s dlhodobým zámerom STU sa predkladá návrh riešenia možných variantov využitia pozemkov vo vlastníctve STU v areáli Centrum v kontexte potrieb STU, existujúcich projektov a možnosti ich financovania a realizácie

Návrh uznesenia: Akademický senát STU prerokoval Víziu rozvoja areálu STU - Centrum

**Úvod**

Slovenská technická univerzita v Bratislave realizuje svoju hlavnú činnosť na území hl. mesta SR Bratislava v štyroch ťažiskových lokalitách (orem budov ŠDaJ a MTF so sídlom v Trnave):

* areál Centrum – obdĺžnikový priestor vymedzený Kollárovým nám., Nám slobody, a ulicami Radlinského a I. Karvaša (MČ Staré Mesto)
* areál Vazovova – trojuholníkový priestor vymedzený Vazovovou a Mýtnou ulicou (MČ Staré Mesto)
* areál Mlynská dolina – budovy dvoch fakúlt a priľahlé pozemky (MČ Karlova Ves)
* areál Trnávka – areál s viacerými nehnuteľnosťami v užívaní najmä SvF a FEI (MČ Nové Mesto)

Popri týchto ťažiskových areáloch, je vo vlastníctve STU aj nehnuteľnosť – budova na Pionierskej ulici (MČ Nové Mesto) v užívaní SjF a Inkubátora STU.

Aktivity STU, ktoré v uvedených priestoroch STU realizuje sú prevážne historicky determinované a dlhú dobu neboli komplexne posudzované z ekonomických aspektov. V kontexte súčasného stavu a očakávaného vývoja je potrebné zamýšľať sa nad stupňom a perspektívou ich využívania vo väzbe na ekonomické náklady na ich prevádzku. Taktiež je potrebné ujasniť perspektívnosť priestorov a nehnuteľností, ktoré sa v uvedených areáloch nachádzajú.

Najreprezentačný a najperspektívnejší areál pre STU je Centrum. Ide o obdĺžnikový priestor u užšom centre hlavného mesta Bratislavy, ktorý je po svojich stranách zastavaný historicky a architektonicky hodnotnými stavbami troch fakúlt (FCHPT, SvF, SjF). V bezprostrednej blízkosti na Nám. slobody je ďalšia z budov STU – budova FA, ktorá patrí medzi skvosty architektúry v Bratislave. Celý areál Centrum s budovami našich fakúlt je historicky intenzívne spájaný so Slovenskou technickou univerzitou a tvorí jedinečný a neprehliadnuteľný mestotvorný prvok. Celkom opodstatnene je teda nutné zamýšľať sa nad jeho obnovou, rozvojom, zveľaďovaní, zvyšovaní energetického štandardu a hlavne zvyšovaní potenciálu jeho využitia.

1. **Areál Centrum – súčasný stav**

Pvým objektom areálu Centrum bola „stará“ budova FCHPT na Kollárovom nám. (pôvodne Jánska ulica). Ide o objekt projektanta V. Karfíka z r. 1952, v ktorej sídlil bývalý Chemicko-technologiský ústav SVŠT. Je postavený v urbanistickej línii s budovou FA (pôvodne Pavilónom teoretických ústavov SVŠT) od architekta E. Belluša. Zo strany Námestia slobody pribudla stavba SjF v r. 1963 (ing.arch. M. Kusý) a budova SvF – dokončená v r. 1974 na ulici I. Karvaša (pôvodne Starohorská) - architekt O. Černý. Ako posledná pribudla „nová“ budova FCHPT (1983) na Radlinského ulici (ing.arch. J. Liščák, ing.arch. J. Lipták). Tieto objekty uzatvárajú vnútroblok, v ktorom sú nehnuteľnosti tvoriace technické zázemia STU – budova laboratórií SjF, budova Vydavateľstva STU (t.č. nevyužívaná), budova Centra nákupu CVT (t.č. nevyužívaná), budova transformátorovej stanice a ďalšie menšie nehnuteľnosti. Do priestoru „vnútrobloku“ vstupuje budova auly A.Stodolu. Priestor má dva vstupy pre automobily z Nám. slobody a z Radlinského ulice. V priestore sa nachadza výškovo a priestorovo nespojitá cesta, ktorá je t.č. využívaná ako parkovisko. V priestore sa nachádzajú aj „zelené“ plochy s porastom a v podzemí časti priestoru je bývalý kryt CO. V priestore sú pomerne husto rozmiestené podzemné inžinierske siete. Celý priestor vnútrobloku je charakteristický technickým rázom, nekoncepčným rozvojom, nepočítalo sa s jeho využitím pre študentov a zamestnancov, a teda ani s možnosťou ich štandardného a bežného výstupu “na dvor“ z budov jednotlivých fakúlt. Priestor s rozlohou 1,97 ha je teda prirodzene vyľudnený a chátrajúci.

1. **Vízia Univerzitného centra**

Areál Centrum s budovami našich fakúlt je historicky intenzívne spájaný so Slovenskou technickou univerzitou a toto spojenie je výhodné synergicky posiľňovať. Je výhodné, a pre Slovenskú technickú univerzitu perspektívne, koncentrovať svoju prítomnosť na jednom mieste v centre Bratislavy. V kontexte zmenšujúceho sa počtu študentov, zamestnancov a v kontexte našej perspektívnej orientácie na kvalitu ide o logický krok. V strednodobom horizonte je perspektívne, imidžovo a ekonomicky výhodné, koncentrovať Centrálne financované súčasti STU do budov v areáli Centrum (najmä Rektorát, CVT a Projektové stredisko). Súčasne je perspektívne potrebné zvýšiť vzájomné väzby jednotlivých fakúlt – zamestnancov aj študentov, a takto vytvoriť novú kvalitu vzťahov a spolupráce.

Taktiež je potrebné vychádzať z Územného plánu rozvoja Bratislavy, v ktorom je uvedené územie určené pre „občiansku vybavenosť celomestského a nadmestského významu“, ktorá limituje charakter a funkčné využitie uvedeného územia na objekty a zariadenia celomestského a nadmestského významu. Takéto koncepčné a vizionárske uvažovanie je nevyhnutné v priestoroch, ktoré tvoria absolútne centrum hlavného mesta a môžu zohrať strategickú úlohu v ďalších perspektívach rozvoja našej univerzity.

STU dala spracovať architektonicko-urbanistickú štúdiu, ktorá odstraňuje nekoncepčnosť doterajšieho stavu, navrhuje celkové principiálne riešenie vnútrobloku s novým súborom doteraz chýbajúcich funkcionalít a posilnení funkčné väzby prepájajúce fakulty a pracoviská. Navrhované riešenie vytvára priestor s funkčnou náplňou, ktorá doteraz chýba a ktorý bude slúžiť študentom a pedagógom všetkých fakúlt. Umožní koncentráciu aktivít a vytvorí priestor pre žiadúci a zatiaľ neexistujúci prienik aktivít jednotlivých fakúlt. Zabezpečia sa chýbajúce funkcionality pre STU v potrebnom rozsahu, najmä moderná knižnica, študovne, výstavné a konferenčné priestory so zázemím na úrovni požiadaviek súčasných moderných trendov a taktiež vyrieši statickú dopravu s napojením na vonkajšie komunikácie. Samozrejme musí byť splnený predpoklad, že žiadne aktivity, na ktorých stojí budúcnosť STU a realizujú sa v existujúcich priestoroch, nebudú zrušené či obmedzené.

Univerzitné centrum sa stane významným mestotvorným prvkom s nadmestským významom, svojou jedinečnosťou pritiahne pozornosť verejnosti a potenciálnych študentov na Slovenskú technickú univerzitu a zvýši povedomie svojej prítomnosti v Bratislave tak, ako to robia vyspelé a významné univerzity v Európe a vo svete.

1. **Materiálne a ekonomické predpoklady realizácie Univerzitného centra**

Realizácia Univerzitného centra je podmienená širším súhlasom akademickej obce s uvedenou koncepciou. Bude nutné strpieť obmedzenia (hlučnosť, prašnosť) počas realizácie a sprievodné zmeny a preskupenie priestorov a niektorých existujúcich aktivít.

Na realizáciu sa vytvorili predpoklady ukončením majetkového vysporiadania pozemkov v centre, ktorá sa skončila vkladom Zámennej zmluvy do katastra 31.8.2017. Touto Zmluvou, po splnení všetkých podmienok internej legislatívy, STU zamenila s hl. mestom pozemok v Karlovej vsi za pozemky vo vnútrobloku. STU je teda od 31.8.2017 výlučným vlastníkom celého areálu vnútrobloku.

Finančné prostriedky, potrebné na realizáciu uvedenej koncepcie odhadujeme na cca 20 -25 mil. €. Je zrejmé, že bez prostriedkov EÚ resp. podobných mechanizmov STU nebude schopná uvedený projekt realizovať. V súčasnosti je jedinečná možnosť takéto prostriedky využiť, za predpokladu, že uplatníme jednotný a spoločný postup.

Obrazová príloha + model.





